กรุงเทพมหานคร คิกออฟจัดถนนคนเดิน สีลม-เยาวราช 15 ธันวาคมนี้ กระตุ้นเศรษฐกิจและการท่องเที่ยวในกรุงเทพมหานคร
กรุงเทพมหานคร คิกออฟจัดถนนคนเดิน สีลม-เยาวราช 15 ธันวาคมนี้ กระตุ้นเศรษฐกิจและการท่องเที่ยวในกรุงเทพมหานครร.ต.อ.พงศกร ขวัญเมือง โฆษกของกรุงเทพมหานคร เปิดเผยว่า กรุงเทพมหานครได้รับนโยบายจากนายกรัฐมนตรีในการจัดกิจกรรมเพื่อกระตุ้นเศรษฐกิจและการท่องเที่ยวด้วยการจัดถนนคนเดิน หรือ Walking Street ซึ่งกำหนดจัดงาน 2 แห่งคือ ถนนสีลม เขตบางรัก ที่จะมีพิธีเปิดงานในวันที่ 15 ธันวาคมนี้ และจะปิดถนน ตั้งแต่เวลา 12.00 น.-22.00 น. ภายในงานจะแบ่งออกเป็น 5 โซน อาทิ โซนศิลป์ โดยจะมีการจัดแสดงรูปภาพและการวาดรูปจากศิลปินต่างๆ โซนชวนชิม ซึ่งจะนำร้านอาหารของดีทั้ง 50 เขตในกรุงเทพมหานคร รวมถึงร้านอาหารชื่อดัง เพื่อให้ประชาชนสามารถจับจ่ายซื้อสินค้าและรับประทานอาหารได้อย่างเต็มที่ และโซนวัยเก๋า ที่จะมีการจัดกิจกรรมต่างๆ สำหรับผู้สูงอายุ ส่วนถนนเยาวราช เขตสัมพันธวงศ์ กำหนดจัดกิจกรรมในวันที่ 13-15 ธันวาคมนี้ โดยวันที่ 13 และ 14 จะปิดช่องการจราจรด้านซ้ายสุด 1 ช่องทาง และด้านขวาสุด 1 ช่องทาง เพื่อให้รถสามารถสัญจรได้ ตั้งแต่เวลา 17.00 น. -24.00 น. ส่วนวันที่ 15 จะปิดถนนเต็มรูปแบบตั้งแต่บริเวณแยกเฉลิมบุรีถึงแยกราชวงศ์ ตั้งแต่เวลา 19.00 น. -24.00 น. โดยจะเป็นการส่งเสริมให้เยาวราชเป็น Walking Street อย่างเต็มรูปแบบ ซึ่งจะให้ผู้ค้าที่ขายของอยู่ริมถนนเข้ามาขายร่วมกับร้านค้าที่ขายที่เยาวราชอยู่แล้ว ซึ่งการจัดงานนี้เป็นการคิกออฟถนนคนเดิน 2 แห่งแรกในกรุงเทพมหานคร และจะมีการขยายไปยังพื้นที่อื่นต่อไปสำหรับหลักเกณฑ์ในการคัดเลือกผู้ค้าที่ไม่ได้ตั้งร้านขายอยู่ในพื้นที่ถนนสีลมและเยาวราชนั้น จะมีการคัดเลือกโดยจะพิจารณาจากผู้ค้าที่มีรายได้น้อยก่อน และผู้ค้าที่ได้รับผลกระทบจากการจัดระเบียบของกรุงเทพมหานครในบริเวณนั้น เพื่อให้สามารถเข้ามาตั้งร้านขายอาหาร หรือสินค้าต่างๆ ภายในงานได้